  Туспуктэм: vk.com (Елена Перевозчикова) Наталия Сильвестрова Шарканын Удмуртиысь калык артистлы, РСФСР-ысь дано артистлы, кырӟасьлы но крезьгурасьлы, Шаркан ёросысь Мыддорин (Титово) гуртын вордскем Григорий Титовлы синпелет усьтӥзы. Сое черкогуртысь искусствоосъя школа азе пуктӥзы. Со сярысь ивортодэтъя «Удмуртия» агентстволы Шаркан муниципал кылдытэтлэн тӧроез, «Удмурт Кенеш» огазеяськонлэн ёрос ёзэтэзлэн кивалтӥсез Елена Перевозчикова ивортӥз. Синпелетлы эскизэз Шаркан ёросысь Пороз гуртысь скульптор Анатолий Аникин дасяз. Памятникез алюменьлэсь быдэстӥзы, бронзалы укшамон буязы.  Елена Перевозчиковалэн верамезъя, синпелет пуктон сярысь юанэз 2007-тӥ арын, артистлы 100 ар тырмон аре, ӝутъязы ни. Нырысь буре ваён пул, барельеф, собере бюст пуктыны малпало вал. Бӧрысь рос-прос памятник дасяны вераськизы. « Аникинэн пумиськытӥзы. Бюст пуктыны малпаськом, шуисько. Со шуэ, сыӵе чебер фигураен адямилы бюст уд пукты, пуктоно быдэс мугорзэ » Елена Перевозчикова, Шаркан муниципал кылдытэтлэн тӧроез Синпелетэз пуктон малпан Шаркан калыклэн кужыменыз быдэсмиз. Уксё «Инициативное бюджетирование» программая утӥзы, ог люкетсэ гуртоос, ужбергатӥсьёс, огазеяськонъёс сётӥзы, эшшо люкетсэ ёрос коньдэтысь висъязы. Памятникез усьтон ужрадэ Григорий Титовлэн нунокез но пыриськиз. Со синпелетлы синкыли потымон шумпотӥз, аслэсьтыз тодэ ваёнъёссэ вераз. Ужрад улсын искусствоосъя школаын Григорий Титовлэн улон но ужан сюресэзлы сӥзем адӟытон радъязы. Тодэ вайытом, гудырикошконэ Можгаын удмурт кылбурчилы Николай Байтеряковлы буре ваён пул усьтӥзы. Куарусёнэ Пичи Пурга ёросын вань ожкалык ёзэтъёслы сӥзем синпелет пуктӥзы. Тегъёс: крезьгур синпелет Лулчеберет Шаркан Удмуртия удмуртъёс  